L'article 21 de l'Estatut d'autonomia de Catalunya determina que totes les persones tenen dret a una educació de qualitat i disposa que correspon a la Generalitat establir un model educatiu d'interès públic que ho garanteixi.
La Llei 12/2009, del 10 de juliol, d'educació desplega les competències de la Generalitat en matèria educativa, amb la finalitat tant de consolidar el model propi de l'educació a Catalunya com d'avançar en la seva millora.
La cooperació entre els diversos agents de la comunitat educativa i la figura del centre educatiu, que ha d'oferir un servei educatiu de qualitat, es converteixen en eines principals per assolir aquestes finalitats.
D'acord amb l'article 42 de la Llei d'educació, al sistema educatiu de Catalunya s'estableix un model educatiu d'interès públic, per al desplegament del qual cal regular i sostenir el Servei d'Educació de Catalunya, que garanteixi a totes les persones l'accés a una educació de qualitat i en condicions d'igualtat.
L'article 45 de la Llei d'educació regula la incorporació de centres i llocs escolars a la prestació del Servei d'Educació de Catalunya i inclou la possibilitat d'integrar centres a la xarxa de titularitat de la Generalitat per mitjà de llei del Parlament.
La disposició addicional trentena de la Llei orgànica 2/2006, de 3 de maig, d'educació determina la integració de centres de titularitat de les administracions locals a la xarxa de centres de titularitat pública, sempre que manifestin la voluntat d'integrar-s'hi.
Al seu torn, l'article 74 de la Llei 12/2009, del 10 de juliol, disposa que correspon al Govern, en el marc de la programació educativa, crear i suprimir centres educatius públics.
En aquest sentit, a banda de la voluntat de donar compliment a diverses iniciatives parlamentàries que insten el Govern a activar els processos d'integració a la xarxa pública de centres que són de titularitat d'ens locals, és urgent disposar d'una normativa que permeti canviar titularitats dels centres per superar les dificultats que hi ha actualment a l'hora d'atendre les necessitats d'escolarització, com són la implementació d'aules prefabricades o mòduls, les dificultats evidents de trobar sòl públic i la limitació de recursos econòmics per construir nous edificis.
Les mesures a què fa referència aquest Decret llei donarien resposta a la necessitat urgent de resoldre aquestes problemàtiques, per cobrir la demanda d'escolarització actual, i permetrien enfortir de manera immediata el sistema educatiu.
Per tot això, en ús de l'autorització concedida a l'article 64 de l'Estatut d'autonomia de Catalunya, a proposta del conseller d'Educació i d'acord amb el Govern,
S'estableix el procediment d'integració de centres educatius a la xarxa de titularitat de la Generalitat, en l'àmbit de l'ensenyament no universitari.
El procediment d'integració s'aplica als centres que tenen la consideració de centre educatiu, d'acord amb el règim vigent de creació o autorització de centres, que imparteixen ensenyaments compresos en el sistema educatiu i que estan inscrits en el registre de centres que gestiona el departament competent en matèria de política educativa.
Requisits i procediment per a la creació de centres per integració
Els centres educatius es poden integrar a la xarxa de titularitat de la Generalitat quan concorrin els requisits següents:
a) Sol·licitud de la titularitat del centre.
En el cas que sigui un ens local, la sol·licitud s'ha de fer per acord de l'òrgan competent.
En el cas de centres de titularitat privada, ja sigui una fundació, cooperativa, societat o qualsevol altra persona jurídica, la sol·licitud s'ha de fer per acord explícit i motivat del titular.
b) L'existència de mutu acord entre el departament competent en matèria de política educativa i la titularitat del centre educatiu.
c) La satisfacció de necessitats d'escolarització en el marc de la programació educativa.
d) El compliment dels objectius d'estabilitat.
La integració de centres educatius a la xarxa de titularitat de la Generalitat s'ha de dur a terme per acord del Govern de creació de centres educatius per integració, que s'ha de publicar al DOGC, a proposta del departament competent en matèria de política educativa.
L'expedient d'elaboració dels acords del Govern de creació de centres educatius per integració a la xarxa de titularitat de la Generalitat ha de contenir:
a) La motivació fonamentada en les necessitats d'escolarització que ha de satisfer el Servei d'Educació de Catalunya per garantir el dret a l'educació, de conformitat amb la programació de l'oferta educativa.
b) Els informes econòmics corresponents, com a mínim, al cost del personal docent i del personal d'administració i serveis, així com altres costos derivats del funcionament del centre, segons el nombre d'unitats i d'ensenyaments que imparteixen, i de les obres i inversions necessàries en mobiliari i equipaments.
c) La sol·licitud dels titulars del centre d'incorporar-se a la xarxa de titularitat de la Generalitat i els acords assolits amb el departament competent en matèria de política educativa pel que fa al personal, l'immoble, el solar i altres continguts necessaris per al funcionament del centre.
d) Informe del departament que tingui atribuïdes les competències en matèria de patrimoni de la Generalitat, sobre l'immoble o solar on s'ubica el centre educatiu a integrar, que s'haurà de sol·licitar pel departament competent en matèria de política educativa, trametent l'expedient patrimonial previst a la normativa patrimonial vigent, que haurà de contenir, especialment la justificació de la contractació patrimonial directa i l'existència de disponibilitat pressupostaria per fer front al pagament que se'n derivi de la integració del centre educatiu a la xarxa de titularitat de la Generalitat de Catalunya.
El contingut de l'acord del Govern de creació de centres educatius per integració a la xarxa de titularitat de la Generalitat s'ha de referir com a mínim a:
a) Les càrregues i gravàmens del solar i de l'immoble i la forma de cancel·lar-los, establint les garanties corresponents.
b) Els deutes de la gestió del centre i la forma de pagar-los, establint les garanties corresponents.
c) L'adquisició del local en què està instal·lat el centre educatiu, amb especificació expressa del preu d'adquisició del solar i de l'immoble referit al moment del pagament, o de la continuïtat de l'arrendament del local, o de la instal·lació del centre educatiu en un altre immoble públic o privat, sempre a càrrec de l'Administració corresponent, segons allò que regeix per als centres docents públics.
d) El calendari d'integració a la xarxa de titularitat de la Generalitat i, específicament, en relació amb el personal del centre.
Els titulars del centre educatiu, amb l'aprovació del consell escolar, han d'instar el procediment d'integració a la xarxa de titularitat de la Generalitat, davant del departament competent en matèria de política educativa.
Correspon al departament competent en matèria de política educativa la gestió del procediment que, en relació amb el centre per al qual se sol·licita la integració, ha de valorar, entre d'altres, la situació jurídica del solar i de l'immoble en què es troba ubicat d'acord amb l'informe emès pel departament que tingui atribuïdes les competències en matèria de patrimoni de la Generalitat previst a l'article 3.3.d), l'estat de les instal·lacions, la situació econòmica, el nombre d'alumnes escolaritzats i el personal i la situació laboral.
El procediment d'integració a la xarxa de titularitat de la Generalitat ha de donar compliment a la normativa reguladora, especialment en matèria de finances del sector públic, de funció pública, d'accés a la funció pública docent, de règim local i de patrimoni de la Generalitat.
Efectes en relació amb el personal
El personal laboral que procedeixi de centres educatius, tant públics com privats, que s'integren a la xarxa de titularitat de la Generalitat, s'integra al nou centre educatiu d'acord amb les normes laborals que regulen la successió d'empresa.
La integració, que respectarà el seu vincle i condicions de treball, es realitzarà com a personal a extingir.
El personal docent, funcionari de carrera, procedent dels centres educatius públics que s'integren a la xarxa de titularitat de la Generalitat, s'integra en places singulars del grup o subgrup de titulació corresponent, se'ls respecta el grau personal que tenen reconegut i queden, respecte de la seva administració d'origen, en la situació administrativa que correspongui.
El personal docent interí procedent dels centres educatius públics que s'integren a la xarxa de titularitat de la Generalitat, passa a tenir vincle com a funcionari interí i a formar part de la borsa de treball de personal interí docent per prestar serveis en centres dependents del Departament d'Educació.
El personal esmentat en els apartats anteriors únicament podrà adquirir la condició de personal al servei de l'Administració de la Generalitat prèvia superació dels processos selectius que es convoquin d'acord amb la normativa d'aplicació.
Aquest Decret llei entra en vigor l'endemà de la publicació al Diari Oficial de la Generalitat de Catalunya.
Per tant, ordeno que tots els ciutadans i ciutadanes als quals sigui aplicable aquest Decret llei cooperin en el seu compliment i que els tribunals i les autoritats als quals pertoqui el facin complir.